CELEX: E2015P0035
Language: el
Date: 2015-12-22 00:00:00
Title: Προσφυγή που ασκήθηκε στις 22 Δεκεμβρίου 2015 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση E-35/15)

16.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 216/13
            
         Προσφυγή που ασκήθηκε στις 22 Δεκεμβρίου 2015 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
   (Υπόθεση E-35/15)
   (2016/C 216/10)
   Στις 22 Δεκεμβρίου 2015 η Εποπτεύουσα Αρχή της ΕΖΕΣ, εκπροσωπούμενη από τους Carsten Zatschler, Markus Schneider και Øyvind Bø, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, 1040 Brussels, Belgium, άσκησε προσφυγή κατά του Βασιλείου της Νορβηγίας ενώπιον του Δικαστηρίου της ΕΖΕΣ.
   Η Εποπτεύουσα Αρχή της ΕΖΕΣ ζητεί από το Δικαστήριο ΕΖΕΣ:
   
               1.
            
            
               Να αναγνωρίσει ότι το Βασίλειο της Νορβηγίας παρέβη τις υποχρεώσεις που υπέχει βάσει της πράξης που αναφέρεται στο σημείο 56θ του παραρτήματος XIII της συμφωνίας για τον Ευρωπαϊκό Οικονομικό Χώρο (οδηγία 2000/59/ΕΚ του Ευρωπαϊκού Κοινοβουλίου και του Συμβουλίου, της 27ης Νοεμβρίου 2000, σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου), εντός της ταχθείσας προθεσμίας:
               
                           α)
                        
                        
                           διότι παρέλειψε να καταρτίσει και να θέσει σε εφαρμογή κατάλληλο πρόγραμμα παραλαβής και διακίνησης αποβλήτων για κάθε λιμάνι εντός της Νορβηγίας, όπως απαιτεί το άρθρο 5 παράγραφος 1 της οδηγίας 2000/59/ΕΚ·
                        
                     
                           β)
                        
                        
                           διότι παρέλειψε να αξιολογήσει και να εγκρίνει τα προγράμματα παραλαβής και διακίνησης αποβλήτων για όλους τους λιμένες της Νορβηγίας, να παρακολουθεί την εφαρμογή τους και να εξασφαλίζει την επανέγκρισή τους τουλάχιστον ανά τριετία, όπως απαιτεί το άρθρο 5 παράγραφος 3 της οδηγίας 2000/59/ΕΚ· και
                        
                     
                           γ)
                        
                        
                           διότι παρέλειψε να εξασφαλίσει τη διάθεση λιμενικών εγκαταστάσεων παραλαβής σε όλους τους λιμένες της Νορβηγίας, κατάλληλων να καλύψουν τις ανάγκες των πλοίων που χρησιμοποιούν συνήθως τον εκάστοτε λιμένα, χωρίς να γίνονται αιτία αδικαιολόγητης καθυστέρησης των πλοίων, όπως απαιτεί το άρθρο 4 παράγραφος 1 της οδηγίας 2000/59/ΕΚ.
                        
                     
         
               2.
            
            
               Να διατάξει τον εναγόμενο να καταβάλει τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η Εποπτεύουσα Αρχή της ΕΖΕΣ («ΕΑΕ») ισχυρίζεται ότι το Βασίλειο της Νορβηγίας παρέλειψε να συμμορφωθεί εγκαίρως με βασικές υποχρεώσεις για την προστασία του θαλάσσιου περιβάλλοντος σύμφωνα με την οδηγία 2000/59/ΕΚ (η «οδηγία» ή η «οδηγία για τις λιμενικές εγκαταστάσεις παραλαβής»).
            
         
               —
            
            
               Προκειμένου να μειωθούν οι απορρίψεις αποβλήτων πλοίων και καταλοίπων φορτίου στη θάλασσα, η οδηγία υποχρεώνει τα κράτη του ΕΟΧ να διασφαλίζουν την ύπαρξη κατάλληλων εγκαταστάσεων, ικανών να δεχθούν απόβλητα πλοίου και κατάλοιπα φορτίου, διαθέσιμων σε όλους τους λιμένες τους, καθώς και να αναπτύξουν και να εφαρμόσουν προγράμματα παραλαβής και διακίνησης αποβλήτων για κάθε λιμένα.
            
         
               —
            
            
               Στις 23 Οκτωβρίου 2007, οι νορβηγικές αρχές ενημέρωσαν την ΕΑΕ ότι η οδηγία για τις λιμενικές εγκαταστάσεις παραλαβής είχε μεταφερθεί στο εθνικό δίκαιο.
            
         
               —
            
            
               Κατόπιν αιτήματος της ΕΑΕ, ο Ευρωπαϊκός Οργανισμός για την Ασφάλεια στη Θάλασσα διενήργησε ελέγχους και εξέδωσε έκθεση, στις 28 Σεπτεμβρίου 2010, προσκομίζοντας, μεταξύ άλλων, τις ελλείψεις της Νορβηγίας όσον αφορά τη συμμόρφωση προς την οδηγία.
            
         
               —
            
            
               Η ΕΑΕ εξέδωσε αιτιολογημένη γνώμη στις 10 Ιουλίου 2013, όπου υποστήριξε ότι η Νορβηγία παρέβη, μεταξύ άλλων, τις υποχρεώσεις που υπέχει δυνάμει του άρθρου 4 παράγραφος 1, του άρθρου 5 παράγραφος 1 και 3 της οδηγίας. Η Νορβηγία κλήθηκε να λάβει τα αναγκαία μέτρα για να συμμορφωθεί με την αιτιολογημένη γνώμη το αργότερο έως τις 10 Σεπτεμβρίου 2013.
            
         
               —
            
            
               Η ΕΑΕ υποστηρίζει ότι η Νορβηγία, έως την ημερομηνία αυτή, παρέβη τις υποχρεώσεις της i) να αναπτύξει και να εφαρμόσει κατάλληλο πρόγραμμα παραλαβής και διακίνησης αποβλήτων για κάθε λιμένα της, όπως απαιτεί το άρθρο 5 παράγραφος 1 της οδηγίας· ii) να αξιολογεί και να εγκρίνει τα προγράμματα παραλαβής και διακίνησης αποβλήτων για όλους τους λιμένες της, να παρακολουθεί την εφαρμογή τους και να εξασφαλίζει την επανέγκρισή τους τουλάχιστον ανά τριετία, όπως απαιτεί το άρθρο 5 παράγραφος 3 της οδηγίας· και iii) να διασφαλίσει τη διάθεση λιμενικών εγκαταστάσεων παραλαβής σε όλους τους λιμένες στο έδαφός της, όπως απαιτεί το άρθρο 4 παράγραφος 1 της οδηγίας.